विष्णुस्मृतिः/एकसप्ततितमोऽध्यायः
अथ न कंचनावमन्येत  । । ७१.१  । ।

न च हीनाधिकाङ्गान्मूर्खान्धनहीनानवहसेत् । । ७१.२  । ।

न हीनान्सेवेत  । । ७१.३  । ।

स्वाध्यायविरोधि कर्म नाचरेत् । । ७१.४  । ।

वयोऽनुरूपं वेषं कुर्यात् । । ७१.५  । ।

श्रुतस्याभिजनस्य धनस्य देशस्य च  । । ७१.६  । ।

नोद्धतः  । । ७१.७  । ।

नित्यं शास्त्राद्यवेक्षी स्यात् । । ७१.८  । ।

सति विभवे न जीर्णमलवद्वासाः स्यात् । । ७१.९  । ।

न नास्तीत्यभिभाषेत  । । ७१.१०  । ।

न निर्गन्धोग्रगन्धि रक्तं च माल्यं बिभृयात् । । ७१.११  । ।

बिभृयाज्जलजं रक्तं अपि  । । ७१.१२  । ।

यष्टिं च वैणवीं  । । ७१.१३  । ।

कमण्डलुं च सोदकं  । । ७१.१४  । ।

कार्पासं उपवीतं  । । ७१.१५  । ।

रौक्मे च कुण्डले  । । ७१.१६  । ।

नादित्यं उद्यन्तं ईक्षेत  । । ७१.१७  । ।

नास्तं यान्तं  । । ७१.१८  । ।

न वाससा तिरोहितं  । । ७१.१९  । ।

न चादर्शजलमध्यस्थं  । । ७१.२०  । ।

न मध्याह्ने  । । ७१.२१  । ।

न क्रुद्धस्य गुरोर्मुखं  । । ७१.२२  । ।

न तैलोदकयोः स्वां छायां  । । ७१.२३  । ।

न मलवत्यादर्शे  । । ७१.२४  । ।

न पत्नीं भोजनसमये  । । ७१.२५  । ।

न स्त्रियं नग्नां  । । ७१.२६  । ।

न कंचन मेहमानं  । । ७१.२७  । ।

न चालानभ्रष्टं कुञ्जरं  । । ७१.२८  । ।

न च विषमस्थो वृषादियुद्धं  । । ७१.२९  । ।

नोन्मत्तं  । । ७१.३०  । ।

न मत्तं  । । ७१.३१  । ।

नामेध्यं अग्नौ प्रक्षिपेत् । । ७१.३२  । ।

नासृक् । । ७१.३३  । ।

न विषं  । । ७१.३४  । ।

अम्भस्यापि  । । ७१.३५  । ।

नाग्निं लङ्घयेत् । । ७१.३६  । ।

न पादौ प्रतापयेत् । । ७१.३७  । ।

न कुशेषु परिमृज्यात् । । ७१.३८  । ।

न कांस्यभाजने धावयेत् । । ७१.३९  । ।

न पादं पादेन  । । ७१.४०  । ।

न भुवं आलिखेत् । । ७१.४१  । ।

न लोष्टमर्दी स्यात् । । ७१.४२  । ।

न तृणच्छेदी स्यात् । । ७१.४३  । ।

न दन्तैर्नखलोमानि छिन्द्यात् । । ७१.४४  । ।

द्यूतं च वर्जयेत् । । ७१.४५  । ।

बालातपसेवां व  । । ७१.४६  । ।

वस्त्रोपानहमाल्योपवीतान्यन्यधृतानि न धारयेत् । । ७१.४७  । ।

न शूद्राय मतिं दद्यात् । । ७१.४८  । ।

नोच्छिष्टहविषी  । । ७१.४९  । ।

न तिलान् । । ७१.५०  । ।

न चास्योपदिशेद्धर्मं  । । ७१.५१  । ।

न व्रतं  । । ७१.५२  । ।

न संहताभ्यां पाणिभ्यां शिर उदरं च कण्डूयेत् । । ७१.५३  । ।

न दधिसुमनसी प्रत्याचक्षीत  । । ७१.५४  । ।

नात्मनः स्रजं अपकर्षेत् । । ७१.५५  । ।

सुप्तं न प्रबोधयेत् । । ७१.५६  । ।

न रक्तं विरागयेत् । । ७१.५७  । ।

नोदक्यां अभिभाषेत  । । ७१.५८  । ।

न म्लेच्छान्त्यजान् । । ७१.५९  । ।

अग्निदेवब्राह्मणसंनिधौ दक्षिणं पाणिं उद्धरेत् । । ७१.६०  । ।

न परक्षेत्रे चरन्तीं गां आचक्षीत  । । ७१.६१  । ।

न पिबन्तं वत्सकं  । । ७१.६२  । ।

नोद्धतान्प्रहर्षयेत् । । ७१.६३  । ।

न शूद्रराज्ये निवसेत् । । ७१.६४  । ।

नाधार्मिकजनाकीर्णे  । । ७१.६५  । ।

न संवसेद्वैद्यहीने  । । ७१.६६  । ।

नोपसृष्टे  । । ७१.६७  । ।

न चिरं पर्वते  । । ७१.६८  । ।

न वृथाचेष्टां कुर्यात् । । ७१.६९  । ।

न नृत्यगीते  । । ७१.७०  । ।

नास्फोटनं  । । ७१.७१  । ।

नाश्लीलं कीर्तयेत् । । ७१.७२  । ।

नानृतं  । । ७१.७३  । ।

नाप्रियं  । । ७१.७४  । ।

न कंचिन्मर्मणि स्पृशेत् । । ७१.७५  । ।

नात्मानं अवजानीयाद्दीर्घं आयुर्जिजीविषुः  । । ७१.७६  । ।

चिरं संध्योपासनं कुर्यात् । । ७१.७७  । ।

न सर्पशस्त्रैः कृईडेत् । । ७१.७८  । ।

अनिमित्ततः खानि न स्पृशेत् । । ७१.७९  । ।

परस्य दण्डं नोद्यच्छेत् । । ७१.८०  । ।

शास्यं शासनार्थं ताडयेत् । । ७१.८१  । ।

तं वेणुदलेन रज्ज्वा वा पृष्ठे  । । ७१.८२  । ।

देवब्राह्मणशास्त्रमहात्मनां परिवादं परिहरेत् । । ७१.८३  । ।

धर्मविरुद्धौ चार्थकामौ  । । ७१.८४  । ।

लोकविद्विष्टं च धर्मं अपि  । । ७१.८५  । ।

पर्वसु च शान्तिहोमान्कुर्यात् । । ७१.८६  । ।

न तृणं अपि छिन्द्यात् । । ७१.८७  । ।

अलंकृतश्च तिष्ठेत् । । ७१.८८  । ।

एवं आचारसेवी स्यात् । । ७१.८९  । ।

श्रुतिस्मृत्युदितं धर्म्यं साधुभिश्च निषेवितम्  ।
तं आचारं निषेवेत धर्मकामो जितेन्द्रियः   । । ७१.९०  । ।

आचाराल्लभते चायुराचारादीप्सितां गतिम्  ।
आचाराद्धनं अक्षय्यं आचाराद्धन्त्यलक्षणम्  । । ७१.९१  । ।

सर्वलक्षनहीनोऽपि यः सदाचारवान्नरः   ।
श्रद्धधानोऽनसूयश्च शतं वर्षाणि जीवति   । । ७१.९३  । ।